กลุ่ม ปตท. โชว์กำไรปี59 แจ๋ว!
ล่าสุด งบการเงินรายปี สิ้นสุดวันที่ 31 ธันวาคม 2559 ในเครือกลุ่ม ปตท. รวมทั้ง 7 บริษัท ประกาศออกมาครบถ้วนไปเป็นที่เรียบร้อยแล้ว...
26 ก.พ. 2560

–เส้นทางนักลงทุน–
 
ล่าสุด งบการเงินรายปี สิ้นสุดวันที่ 31 ธันวาคม 2559 ในเครือกลุ่ม ปตท. รวมทั้ง 7 บริษัท ประกาศออกมาครบถ้วนไปเป็นที่เรียบร้อยแล้ว…
สำหรับหุ้นกลุ่ม ปตท. ได้แก่ บริษัท ปตท. จำกัด (มหาชน) หรือ PTT, บริษัท ปตท. สำรวจและผลิตปิโตรเลียม จำกัด (มหาชน) หรือ PTTEP, บริษัท พีทีที โกลบอล เคมิคอล จำกัด (มหาชน) หรือ PTTGC, บริษัท ไทยออยล์ จำกัด (มหาชน) หรือ TOP
บริษัท โกลบอล เพาเวอร์ ซินเนอร์ยี่ จำกัด (มหาชน) หรือ GPSC, บริษัท ไออาร์พีซี จำกัด (มหาชน) หรือ IRPC และ บริษัท สตาร์ ปิโตรเลียม รีไฟน์นิ่ง จำกัด (มหาชน) หรือ SPRC
ในงบปี 2559 พบว่า ทั้งกลุ่มมีกำไรสุทธิรวม 1.75 แสนล้านบาท อันเนื่องจากผลการดำเนินงานของทุกบริษัทในกลุ่มฟื้นตัวดีขึ้นเมื่อเทียบกับช่วงเดียวกันของปีก่อน 
ทั้งนี้ มาเจาะเป็นรายบริษัท เพื่อจะรู้ว่าแต่ละบริษัททำผลงานได้ดีขนาดไหน!
โดยตัวแรกเป็นแม่ใหญ่ บริษัท ปตท. จำกัด (มหาชน) หรือ PTT ผลการดำเนินงานงบปี สิ้นสุดวันที่ 31 ธันวาคม 2559 มีกำไรสุทธิ 94,609.08 ล้านบาท หรือ 32.68 บาทต่อหุ้น เพิ่มขึ้น 374.55% จากงวดเดียวกันของปีก่อน 19,936.42 ล้านบาท หรือ 6.73 บาทต่อหุ้น
สาเหตุจากมีขาดทุนจากการด้อยค่า ซึ่งในปี 2558 บริษัทในเครือรับรู้การด้อยค่าสูงกว่าปี 2559 อาทิ ปตท.สผ.ด้อยค่าสินทรัพย์ในการสำรวจและผลิตปิโตรเลียม บริษัท พีทีที โกลบอล เคมิคอล จำกัด (มหาชน) หรือ PTTGC ด้อยค่าสินทรัพย์ใน Myriant PTTER ด้อยค่าในสินทรัพย์เหมืองถ่านหิน เป็นต้น
นอกจากนั้นปีที่แล้วมีรายการที่ไม่ได้เกิดขึ้นประจำ (Non-recurring Items) ได้แก่ ปตท. มีกำไรจากการจำหน่ายเงินลงทุนในบริษัท บางจากปิโตรเลียม จำกัด (มหาชน) (BCP) และ บริษัท สตาร์ ปิโตรเลียม รีไฟน์นิ่ง จำกัด (มหาชน) (SPRC) ส่วน บริษัท ไออาร์พีซี จำกัด (มหาชน) (IRPC) มีรายได้จากการรับคืนหนี้สูญจากเงินให้กู้ยืม และรายได้ค่าสินไหมทดแทนจากเหตุเพลิงไหม้หน่วยปรับปรุงน้ำมันเตา (VGOHT) เป็นต้น ซึ่งหากไม่รวมรายการข้างต้น ปตท.และบริษัทย่อย จะมีกำไรสุทธิเพิ่มขึ้นร้อยละ 44 โดยปรับเพิ่มขึ้นมากในส่วนของธุรกิจก๊าซธรรมชาติ และ NGV รวมถึงกำไรจากสต๊อกน้ำมันสำหรับบริษัทในกลุ่มเพิ่มขึ้นในเกือบทุกกลุ่มธุรกิจ
ต่อมาเป็นหุ้นลูก อาทิ บริษัท ปตท. สำรวจและผลิตปิโตรเลียม จำกัด (มหาชน) หรือ PTTEP ผลการดำเนินงานงบปี สิ้นสุดวันที่ 31 ธันวาคม 2559 มีกำไรสุทธิ 12,859.72 ล้านบาท หรือ 2.76 บาทต่อหุ้น เพิ่มขึ้น 140.71% จากงวดเดียวกันของปีก่อนที่ขาดทุน 31,590.49 ล้านบาท หรือ 8.24 บาทต่อหุ้น เหตุที่พลิกมีกำไรหลังจากรับรู้กำไรและผลประโยชน์ทางภาษีที่เกี่ยวข้องกับอัตราแลกเปลี่ยน71 ล้านดอลลาร์ สรอ.จากการที่ค่าเงินบาทแข็งค่าขึ้นเมื่อเทียบกับดอลลาร์สรอ.
บริษัท พีทีที โกลบอล เคมิคอล จำกัด (มหาชน) หรือ PTTGC ผลการดำเนินงานงบปี สิ้นสุดวันที่ 31 ธันวาคม 2559 มีกำไรสุทธิ 25,601.63 ล้านบาท หรือ 5.74 บาทต่อหุ้น เพิ่มขึ้น 24.87% จากงวดเดียวกันของปีก่อนที่ 20,502.50 ล้านบาท หรือ 4.55 บาทต่อหุ้น เป็นผลจากจากราคาน้ำมันดิบปรับตัวสูงขึ้น และการรับรู้กำไรมูลค่าสต๊อกน้ำมัน รวมถึงการรับรู้ค่าสินไหมทดแทนจากกรณีเหตุการณ์โรงงานโอเลฟินส์ที่ 3 จำนวน 1.16 พันล้านบาท
บริษัท ไทยออยล์ จำกัด (มหาชน) หรือ TOP  ผลการดำเนินงานงบปี สิ้นสุดวันที่ 31 ธันวาคม 2559 มีกำไรสุทธิ 21,221.91 ล้านบาท หรือ 10.40 บาทต่อหุ้น เพิ่มขึ้น 74.22% จากงวดเดียวกันของปีก่อนที่ 12,181.37 ล้านบาท หรือ 5.97 บาทต่อหุ้น บริษัทมีรายได้จากาการขายเพิ่มขึ้น 8.66 พันล้านบาท จากราคาขายผลิตภัณฑ์เฉลี่ยปรับตัวเพิ่มขึ้น
บริษัท โกลบอล เพาเวอร์ ซินเนอร์ยี่ จำกัด (มหาชน) หรือ GPSC ผลการดำเนินงานงบปี สิ้นสุดวันที่ 31 ธันวาคม 2559 มีกำไรสุทธิ 2,699.90 ล้านบาท หรือ 1.80 บาทต่อหุ้น เพิ่มขึ้น 41.65% จากงวดเดียวกันของปีก่อนที่ 1,905.98 ล้านบาท หรือ 1.40 บาทต่อหุ้น เป็นผลจากโรงผลิตสาธารณูปการระยองมีปริมาณการขายไฟฟ้าและไอน้ำทั้งแก่ลูกค้าเก่าและใหม่เพิ่มขึ้น รวมทั้งโรงไฟฟ้า ไออาร์พีซีคลีนพาวเวอร์ ระยะที่ 1 (IRPC-CP ระยะที่ 1) เปิดดำเนินการเชิงพาณิชย์ (COD) เต็มทั้งปีเป็นปีแรก นอกจากนี้บริษัทมีการรับรู้ส่วนแบ่งกำไรจากเงินลงทุนเพิ่มขึ้นในระหว่างปีจากการที่บริษัท ผลิตไฟฟ้านวนคร จำกัด เริ่ม COD ในเดือนมิถุนายน 2559
บริษัท ไออาร์พีซี จำกัด (มหาชน) หรือ IRPC  ผลการดำเนินงานงบปี สิ้นสุดวันที่ 31 ธันวาคม 2559 มีกำไรสุทธิ 9,720.83 ล้านบาท หรือ 0.48 บาทต่อหุ้น เพิ่มขึ้น 3.39% จากงวดเดียวกันของปีก่อนที่ 9,401.76 ล้านบาท หรือ 0.46 บาทต่อหุ้น รับอานิสงส์จากไตรมาส 4 มีการปรับตัวดีขึ้น โดยค่าการกลั่นรวมทุกธุรกิจปรับตัวขึ้นสู่ระดับ 12.6 ดอลลาร์ต่อบาร์เรล จากระดับ 12.5 ดอลลาร์ต่อบาร์เรลในไตมาสก่อน เนื่องจากธุรกิจปิโตรเลียมมีค่าการกลั่นปรับตัวดีขึ้นจากไตรมาสก่อนราว 1.32 ดอลลาร์ต่อบาร์เรล ตามส่วนต่างผลิตภัณฑ์แนฟทา น้ำมันเบนซิน น้ำมันดีเซล และน้ำมันเตาที่เพิ่มขึ้น 111% 26% 9% และ 60% ตามลำดับ นอกจากนี้ยังมีกำไรจากสต๊อกน้ำมันอีกราว 300 ล้านบาท และการกลับรายการหนี้สงสัยจะสูญ 185 ล้านบาทเข้ามาหนุนผลประกอบการในไตรมาส 4 ให้เติบโตเมื่อเทียบเป็นรายไตรมาส
บริษัท สตาร์ ปิโตรเลียม รีไฟน์นิ่ง จำกัด (มหาชน) หรือ SPRC ผลการดำเนินงานงบปี สิ้นสุดวันที่ 31 ธันวาคม 2559 มีกำไรสุทธิ 8,688.09 ล้านบาท หรือ 2 บาทต่อหุ้น เพิ่มขึ้น 5.60% จากงวดเดียวกันของปีก่อนที่ 8,227.47 ล้านบาท หรือ 1.99 บาทต่อหุ้น เป็นผลจากค่าการกลั่นพื้นฐานฟื้นตัวขึ้น
เป็นบทพิสูจน์ให้เห็นว่า กลุ่ม ปตท. ยังคงมีความสามารถในการทำกำไรสุทธิได้เป็นอย่างดี!!
…
 
